**Anu Silfverberg** (s. 21. joulukuuta 1974 Helsinki) on suomalainen toimittaja ja kirjailija. Hän on työskennellyt muun muassa Helsingin Sanomissa ja on yksi Long Play -verkkojulkaisun perustajista.

Elämä ja ura
------------

Silfverberg kävi Kallion ilmaisutaidon lukiota. Hän on valmistunut filosofian maisteriksi Helsingin yliopistosta pääaineenaan englantilainen filologia. Vuonna 2002 Silfverberg oli perustamassa feminististä *Tulva*-aikakauslehteä. Silfverbergin esikoisromaani *Kung Po* julkaistiin vuonna 2008 ja se oli ehdolla Helsingin Sanomien esikoiskirjapalkinnon saajaksi. Hän on kirjoittanut Helsingin Sanomien Nyt-liitteeseen kolumneja, joihin osittain perustuva kirjoituskokoelma *Luonto pakastimessa* ilmestyi vuonna 2011. Samana vuonna ilmestyi novellikokoelma *He eivät olleet eläimiä*. Silfverberg oli yksi seksuaalista häirintää ja väkivaltaa käsittelevän *Pimppini on valloillaan* (2012) -antologian kirjoittajista. Vuonna 2013 julkaistiin Silfverbergin teos *Äitikortti*. 

Vuonna 2013 Silfverberg ja Hanna Nikkanen saivat Suuren journalistipalkinnon Vuoden juttu -kategoriassa Helsingin Sanomien kuukausiliitteessä julkaistulla artikkelillaan *Uskomaton murhenäytelmä* (2012). Siinä osoitettiin sepitteeksi paljon huomiota herättänyt tarina koulukiusatun nuoren tytön, Enkeli-Elisan, itsemurhasta.

Silfverberg on toiminut myös elokuvakriitikkona. Vuonna 2020 häneltä ilmestyi elokuvien naiskuvaa käsittelevä esseeteos *Sinut on nähty*. Hän on ollut myös kommentaattorina Ylen Aamu-tv:n *Jälkiviisaat*-osiossa.

Silfverberg on feministi, ateisti ja vegaani.

Silfverberg Helsingissä Kirjan ja ruusun päivänä 2013.

Julkaisut
---------

* *Kung Po*. Helsinki: Avain, 2008. ISBN 978-952-5524-60-4.
* Silfverberg, Anu & Hirvonen, Elina: *Sata sivua. Tekstintekijän harjoituskirja*. Helsinki: Avain, 2010. ISBN 978-951-692-809-1.
* *Luonto pakastimessa*. Helsinki: Teos, 2011. ISBN 978-951-851-357-8.
* *He eivät olleet eläimiä*. Helsinki: Avain, 2011. ISBN 978-951-692-870-1.
* *Äitikortti: Kirjoituksia lisääntymisestä*. Helsinki: Teos, 2013. ISBN 978-951-851-471-1.
* *Sinut on nähty*. Helsinki: Teos, 2020. ISBN 978-951-851-916-7.

Lähteet
-------

1. 1 2 3  Silfverberg, Anu *Kirjasampo.fi*. Viitattu 12.6.2014.
2. 1 2  Pikkanen, Antti: Anu Silfverberg *City.fi*.  18.1.2012. Viitattu 17.7.2022.
3. ↑  Lehti, Anu-Elina: Kirjoittajien tulva *Vihreä Lanka*.  14.8.2009. Viitattu 17.7.2022.
4. ↑  Palkitut 2012 *Suurijournalistipalkinto.fi*. Viitattu 17.7.2022.
5. ↑  Riihinen, Eleonoora: Mitä jos Tähtien sodassa kiemurtelisi Leian sijaan Luke Skywalker kultaisessa kalukukkarossa? Anu Silfverberg raivostui, kun hän alkoi miettiä elokuvien ihmiskuvaa *HS.fi*.  6.11.2020. Viitattu 17.7.2022.
6. ↑  Jälkiviisaat *Yle Areena*.  12.10.2012. Viitattu 17.7.2022.

Aiheesta muualla
----------------

* Björklund, Lena: Kaavojen rikkoja Vihreä lanka 23.6.2009.
* Anu Silfverberg Prosak-proosaklubilla 11.2.2014 Kirjastokaista-video
* Nikkanen, Hanna & Silfverberg, Anu: Uskomaton murhenäytelmä HS Kuukausiliite 7/2012.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Tšekki

 |
|  |
| Taiteenala | 
* MusicBrainz

 |

 |